Bukit Baitulmaqdis

**** (  ; juga dikenali sebagai **Bukit Kuil** atau  dalam Bahasa Inggeris), **Perkarangan Suci yang Mulia** (), **Kompleks Masjid al-Aqsa**, atau ringkasnya **[[al-Aqsa]]** ( ; **Masjid yang Terjauh** ), ialah sebuah kawasan suci yang terletak di Kota Lama Baitulmaqdis. Bukit ini merupakan salah satu tapak keagamaan paling penting bagi tiga agama iaitu Islam, Kristian, dan Yahudi. 

Dalam tradisi Islam, Bukit Baitulmaqdis merupakan lokasi terletaknya Masjid Al-Aqsa dan Kubah al-Sakhrah, serta dikenali sebagai tempat berlakunya peristiwa Israk dan Mikraj. Dalam tradisi Yahudi, ia dikenali sebagai  (Bukit Bait Kudus) dan dipercayai sebagai lokasi  Bait Kudus Pertama dan  Kedua, yang dikaitkan dengan sejarah pergunungan Moriah. Dalam agama Kristian, bukit ini dihormati kerana hubungannya dengan kehidupan dan ajaran Yesus Kristus serta peristiwa-peristiwa penting yang disebut dalam Perjanjian Baru.

Bukit Baitulmaqdis mempunyai nilai sejarah yang sangat mendalam, menjadi pusat ibadah dan politik selama beribu-ribu tahun. Kawasan ini juga sering menjadi subjek penghormatan, perebutan, dan konflik, menjadikannya salah satu lokasi paling signifikan dalam sejarah keagamaan dan geopolitik dunia.

## Sejarah
Bukit Baitulmaqdis telah dihuni dan digunakan sebagai tapak ibadah selama lebih 3,000 tahun, menjadi salah satu kawasan paling suci dalam sejarah manusia. Pada zaman purba, kawasan ini berfungsi sebagai pusat spiritual dan politik bagi kerajaan-kerajaan kuno . Bukit ini dianggap sebagai lokasi  Bait Kudus Pertama, yang dipercayai dibina oleh Nabi Sulaiman pada abad ke-10 SM, dan Bait Kudus Kedua, yang dibina selepas kepulangan orang Yahudi dari pembuangan di Babilon. Kemusnahan Bait Kudus Kedua pada tahun 70 M oleh Empayar Rom menandakan permulaan tempoh diaspora Yahudi dan menjadikan kawasan ini sebahagian daripada wilayah provinsi Rom Judea.  

Semasa zaman Empayar Byzantium, kawasan ini menjadi sebahagian daripada dunia Kristian, di mana tapak Bukit Baitulmaqdis dikaitkan dengan peristiwa-peristiwa dalam Perjanjian Lama dan Baru. Pada masa ini, kawasan tersebut memainkan peranan penting dalam tradisi keagamaan Kristian, meskipun tanpa kewujudan struktur Yahudi yang asal.  

Pada tahun 637 M, Bukit Baitulmaqdis ditakluki oleh tentera Islam di bawah Khalifah Umar bin Al-Khattab. Semasa pemerintahan Khalifah Abdul Malik bin Marwan dari Dinasti Umayyah, perubahan besar telah berlaku termasuklah pembinaan Kubah al-Sakhrah pada tahun 691 M di atas Batu Asas yang dianggap suci dalam tradisi Yahudi dan Islam. Tidak lama kemudian, Masjid Al-Aqsa juga dibina sebagai pusat ibadah, menjadikan kawasan ini amat penting dalam tradisi Islam sebagai tempat peristiwa Israk dan Mikraj.  

Pada zaman Tentera Salib, struktur-struktur Islam di Bukit Baitulmaqdis diubah menjadi gereja-gereja. Masjid Al-Aqsa dijadikan markas kesatria Templar, sementara Kubah al-Sakhrah dihiasi semula dengan simbol-simbol Kristian. Setelah penaklukan semula oleh Salahuddin al-Ayyubi pada abad ke-12, fungsi Islam kawasan ini dipulihkan, dan ia sekali lagi menjadi pusat ibadah umat Islam.  

Pemerintahan Kesultanan Mamluk pada abad ke-13 membawa peningkatan dalam seni bina Bukit Baitulmaqdis, termasuk pembinaan madrasah dan struktur tambahan. Semasa zaman Empayar Uthmaniyah, penambahbaikan kepada Kubah al-Sakhrah dan Masjid Al-Aqsa dijalankan, termasuk pembinaan semula kubah emas Kubah al-Sakhrah yang kini menjadi mercu tanda ikonik.  

Pada abad ke-20, Bukit Baitulmaqdis menjadi pusat konflik geopolitik yang sengit. Selepas Perang Enam Hari pada tahun 1967, palestin menawan Baitulmaqdis Timur, termasuk Bukit Baitulmaqdis. Walaupun kawasan ini secara rasmi diletakkan di bawah pentadbiran harian Wakaf Islam, Israel mengekalkan kawalan keselamatan penuh, mencetuskan ketegangan yang berterusan antara umat Islam, Yahudi, dan Kristian.  Ketegangan ini semakin rumit dengan perbezaan tuntutan keagamaan dan nasionalis, menjadikan Bukit Baitulmaqdis sebagai salah satu tapak paling sensitif dari segi politik dan agama di dunia hari ini.

## Kepentingan dalam agama
### Islam
Dalam Islam, Bukit Baitulmaqdis dikenali sebagai *Haram al-Sharif* (Perkarangan Suci yang Mulia) dan merupakan lokasi Masjid Al-Aqsa, masjid ketiga paling suci selepas Masjidil Haram di Mekah dan Masjid Nabawi di Madinah. Bukit ini juga menjadi tempat berdirinya Kubah al-Sakhrah (*[[Dome of the Rock]]*), yang dibina di atas Batu Asas (*Foundation Stone*). Batu Asas ini dipercayai sebagai tempat Nabi Muhammad SAW memulakan perjalanan ke langit dalam peristiwa Israk dan Mikraj. Kejadian ini menjadikan Bukit Baitulmaqdis sebagai pusat spiritual yang penting bagi umat Islam.

### Yahudi
Dalam agama Yahudi, Bukit Baitulmaqdis dikenali sebagai *Har HaBayit* (Gunung Rumah Allah) dan dianggap sebagai lokasi Bait Kudus Pertama dan Bait Kudus Kedua, yang menjadi pusat ibadah orang Yahudi pada zaman dahulu. Bait Kudus Pertama dipercayai dibina oleh Nabi Sulaiman dan dimusnahkan oleh Empayar Babylonia pada 586 SM. Bait Kudus Kedua pula dimusnahkan oleh Empayar Rom pada 70 M. Batu Asas yang terletak di Bukit Baitulmaqdis dipercayai sebagai tempat Nabi Ibrahim bersedia untuk mengorbankan anaknya dalam ujian keimanan yang direkodkan dalam teks Yahudi.

### Kristian
Bukit Baitulmaqdis turut memainkan peranan penting dalam agama Kristian kerana kaitannya dengan kehidupan dan ajaran Yesus Kristus. Bukit ini sering dikaitkan dengan lokasi-lokasi di mana Yesus mengajar, beribadat, dan berdebat dengan para pemimpin agama. Ia juga disebut dalam tradisi Kristian sebagai sebahagian daripada nubuatan akhir zaman yang terdapat dalam Perjanjian Baru. Walaupun bukan pusat utama ibadah, Bukit Baitulmaqdis tetap menjadi lokasi yang dihormati oleh penganut Kristian.

## Ciri seni bina
Bukit Baitulmaqdis menempatkan beberapa mercu tanda utama, antaranya:
* Masjid Al-Aqsa: Masjid yang terletak di bahagian selatan kawasan ini, menjadi tempat ibadah utama bagi umat Islam.
* Kubah al-Sakhrah: Struktur berkubah emas yang dibina di atas Batu Asas, simbol penting dalam tradisi Islam .
* Musala al-Qibli: Ruang dewan solat dalam kawasan kompleks al-Aqsa.
* Kubah Silsilah: Terletak di platform atas, kubah kecil ini dipercayai dibina semasa pemerintahan Khalifah Abdul Malik bin Marwan.
* Kolam Wuduk Al-Kas: Kolam ini digunakan oleh umat Islam untuk berwuduk sebelum solat. Dahulu, ia disalurkan melalui terowong saliran air dari Kolam Sulaiman di Baitul Laham

Bagi penganut agama Yahudi, Tembok Barat (*Western Wall*) ialah bahagian yang masih kekal daripada Bait Kudus Kedua. Tembok ini merupakan tempat paling suci bagi umat Yahudi untuk berdoa, kerana ia berada paling dekat dengan lokasi Bilik Maha Suci yang pernah wujud dalam Bait Kudus Kedua. Tembok ini juga dikenali sebagai *HaKotel HaMa'aravi* dalam bahasa Ibrani dan menjadi lokasi ziarah penting sejak zaman purba hingga ke hari ini.

Selain itu, kawasan Bukit Baitulmaqdis turut menempatkan beberapa terowong dan struktur bawah tanah seperti *Great Sea Cistern* dan *Well of Souls*. Terowong-terowong ini dipercayai berasal dari zaman Herodian dan digunakan untuk menyokong aktiviti keagamaan serta sistem bekalan air ke kawasan tersebut.

## Isu kontemporari
Bukit Baitulmaqdis kekal menjadi subjek utama dalam konflik politik dan agama, khususnya dalam konteks konflik Israel-Palestin. Selepas perang 1967, Israel mengambil alih kawalan ke atas Bukit Baitulmaqdis, namun pentadbiran harian kawasan ini diserahkan kepada Wakaf Islam di bawah penyeliaan Jordan. Walaupun terdapat perjanjian, Israel mengekalkan kawalan keseluruhan atas aspek keselamatan. Situasi ini kerap mencetuskan ketegangan antara pihak Islam dan Yahudi, terutamanya dalam isu hak akses dan penggunaan kawasan tersebut untuk ibadah.

Pada tahun 2004, dinding timur Bukit Baitulmaqdis rosak akibat gempa bumi, yang mengancam untuk meruntuhkan sebahagian tembok ke kawasan yang dikenali sebagai Kandang Kuda Sulaiman. Tidak lama kemudian, sebahagian tembok penahan yang menyokong jalan tanah menuju ke Pintu Maghribi runtuh, menyebabkan bahagian ini ditutup. Pada tahun 2007, Pihak Berkuasa Antikuiti Israel (IAA) memulakan pembinaan jambatan pejalan kaki kayu sementara untuk menggantikan jalan tanah tersebut, yang mencetuskan bantahan daripada pemimpin Arab yang menganggap pembinaan tersebut sebagai ancaman kepada Masjid Al-Aqsa. Penggalian arkeologi yang berkaitan dengan pembinaan ini juga mencetuskan kontroversi kerana sensitiviti keagamaan kawasan tersebut.

Pada tahun 2007, Wakaf Islam menggali parit sepanjang  di kawasan utara Bukit Baitulmaqdis sehingga ke Kubah al-Sakhrah untuk menggantikan kabel elektrik lama. Aktiviti ini mencetuskan bantahan daripada ahli arkeologi Israel, yang menuduh kerja tersebut sebagai tindakan vandalisme budaya yang mengancam peninggalan sejarah Yahudi di kawasan itu. Tuduhan vandalisme seperti ini terus dilaporkan dalam tahun-tahun berikutnya, termasuk pada 2018 dan 2022.

Pada Julai 2017, satu insiden tembakan berlaku di Pintu Singa apabila tiga warga Arab-Israel menembak mati dua anggota polis Druze Israel sebelum mereka sendiri ditembak mati oleh pihak berkuasa. Serangan ini mengakibatkan kawasan tersebut ditutup buat sementara waktu, diikuti pemasangan alat pengesan logam di pintu masuk Bukit Baitulmaqdis. Langkah ini mencetuskan bantahan daripada pemimpin Muslim yang menganggapnya sebagai provokasi terhadap kebebasan beribadat.

Ketegangan yang berkaitan dengan penggalian arkeologi juga kekal sebagai isu utama. Projek seperti *Temple Mount Sifting Project* dijalankan oleh pihak Israel untuk menyaring tanah dari kawasan Bukit Baitulmaqdis yang telah digali secara tidak sah oleh pihak lain, termasuk untuk mendapatkan artifak sejarah. Namun, projek ini mencetuskan perdebatan kerana ia dianggap sebagai usaha untuk mengubah naratif sejarah kawasan ini.

Pada bulan Ramadan 2022, konfrontasi antara polis Israel dan umat Islam tercetus di Bukit Baitulmaqdis apabila sebahagian orang Palestin membaling batu dan mercun ke arah polis. Polis Israel bertindak balas dengan menahan ratusan individu dan menggunakan pelbagai langkah kawalan rusuhan, termasuk pencerobohan ke dalam Masjid Al-Aqsa untuk menahan mereka yang bersembunyi di dalam masjid.

## Nota kaki

## Rujukan
* 
* 
* 
* 
* 
* 
* 
* 
* 
* 
* 
* 
* 
* 
* 

## Pautan luar

* 
* 
* 
*